Source: https://birosag.hu/hirek/kategoria/birosagokrol/akar-bontoperben-alkalmazhato-tavmeghallgatas
Timestamp: 2019-09-19 02:18:32
Document Index: 601893

Matched Legal Cases: ['Bíróság ', 'bíróság ', 'bíróság ', 'Bíróság ', 'bíróság ', 'Bíróság ', 'bíróság ']

Akár bontóperben is alkalmazható a távmeghallgatás | Magyarország Bíróságai
2019.02.06. - 10:25
Polgári, gazdasági, közigazgatási és munkaügyi perekben is egyszerűbbé, gyorsabbá és költségkímélővé teheti az eljárási cselekményeket a távmeghallgatás.
Az Országos Bírósági Hivatal által végzett felmérés szerint az elmúlt három hónapban a Szegedi Törvényszék, a Szombathelyi, a Szekszárdi, a Miskolci Járásbíróság, a Miskolci és a Debreceni Közigazgatási és Munkaügyi Bíróság tartott távmeghallgatást ilyen, úgynevezett civilisztikai perekben.
A Szegedi Törvényszék másodfokú tanácsa a büntetés-végrehajtási intézetben tartózkodó felperest hallgatta meg a Via Video rendszer használatával.
A Szombathelyi Járásbíróságon egy folyamatban lévő per tanúját hallgatták meg az új technológia segítségével. A tanúnak nem kellett Szombathelyre utaznia, hanem a lakóhelyéhez legközelebb eső bíróságról, a Szolnoki Járásbíróságról jelentkezett be. A Szekszárdi Járásbíróság pedig egy gazdasági peres ügy két olyan tanúját hallgatta meg így, akik az Egri Járásbíróság illetékességi területén laknak.
A Debreceni Közigazgatási és Munkaügyi Bíróság már több alkalommal is tartott távmeghallgatást menekültügyi perekben, ahol többek közt a tompai és a röszkei tranzitzónában tartózkodó felpereseket kapcsolta be a rendszer segítségével.
A Miskolci Járásbíróság egy házasság felbontása iránti perben alkalmazta az eszközöket, az alperes ugyanis a Pálhalmai Büntetés-végrehajtási Intézetben tartózkodott. A Miskolci Közigazgatási és Munkaügyi Bíróság pedig egy munkaügyi perben a Nagykanizsai Járásbíróságról bejelentkező tanút hallgatott meg.
A Kecskeméti Járásbíróság egy apaság vélelmének megdöntése iránti perben hallgatta meg a Szegedi Fegyház és Börtönben fogvatartott tanút.
A Gyulai Törvényszék másodfokú tanácsa előtt folyamatban lévő perben ugyancsak a távmeghallgatási rendszert alkalmazták, szintén a Szegedi Fegyház és Börtönnel létesült kapcsolat a távmeghallgatási eszközök segítségével.